SKRIFTLIG FORESPØRGSEL E-0178/03

af Antonios Trakatellis (PPE-DE) til Kommissionen

(30. januar 2003)

Om: En hugormepark på Milos: Beskyttelse af den offentlige sundhed og overtrædelse af miljølovgivningen

Lokale organisationer og erhvervssammenslutninger på Milos har klaget over, at der på grundlag af en særlig miljøplan program for en hugormebiotop på Milos skal oprettes en hugormepark på øen. Dette indebærer overtrædelse af fællesskabsbestemmelserne og den offentlige sundhed kommer i fare på grund af en giftig slangeart, hvis eksistens ikke er truet i Grækenland. Der klages især over, at bestemmelserne i direktiv 92/43/EØF(1) om bevaring af naturtyper samt vilde dyr og planter ikke er blevet overholdt, navnlig artikel 6, stk. 3, hvori det hedder, at de kompetente nationale myndigheder først giver deres tilslutning til en plan eller et projekt, når de har sikret sig, at den/det ikke skader lokalitetens integritet, og når de () HAR hørt offentligheden. i et præsidentielt dekret foreslås det i øvrigt på grundlag af denne miljøplan, at 60 % af øens areal skal optages i slangebeskyttelsesparken, hvilket er en overtrædelse og forfejling af målene og indholdet i direktiv 92/43/eØf og Natura 2000-nettet på grund af truslen mod den offentlige sundhed og den ukontrollerede indførsel af andre slangearter, der er fremmede for den lokale fauna på øen.

1. Hvilke foranstaltninger vil Kommissionen træffe for dels at imødegå overtrædelsen af direktivet om bevaring af naturtyper samt vilde dyr og planter og Natura 2000-nettet, eftersom konkrete bestemmelser er blevet overtrådt i forbindelse med proceduren for oprettelse af denne hugormepark på Milos, og dels som reaktion på overtrædelsen af dette direktivs bestemmelser på grund af indførslen af slangearter, der ikke hører hjemme på Milos?

2. Hvilke foranstaltninger vil Kommissionen træffe for at imødegå de risici og trusler imod den offentlige sundhed på øen Milos, især de bebyggede områder, som oprettelsen af en hugormepark på 60 % af øens areal og den ukontrollerede indførsel af andre slangearter, der er fremmede for Milos' lokale fauna, indebærer?

3. Hvilke projekter eller studier er blevet samfinansieret af Fællesskabet eller foreslået med henblik på oprettelse af hugormeparken på Milos, og hvordan vil Kommissionen generelt imødegå forekomsten af fejl og forsømmelser i forvaltningen af fællesskabsstøtten til miljøbeskyttelsesprojekter og -planer, eftersom uforholdsmæssige beskyttelsesforanstaltninger (f.eks. omdannelse af 60 % af Milos' areal til hugormepark) betyder forfejling af målene og indholdet i direktiv 92/43/EØF og Natura 2000-nettet?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(27. marts 2003)

1. Slangen Vipera schweizeri er endemisk i Grækenland og opført både i bilag II til Rådets direktiv 92/43/EØF(1) som prioriteret art og i bilag IV som art af betydning på fællesskabsplan, der kræver streng beskyttelse. Vipera schweizeri er udryddelsestruet på verdensplan, eftersom dens eksistens kun er godtgjort på fire små øer i de vestlige Kyklader. 90 % af hele populationen af denne art lever koncentreret på Milos og befinder sig navnlig på denne øs vestlige del i en tyndt befolket egn, der har bevaret meget af sit naturlige særpræg, som er af stor miljømæssig værdi.

I sit forslag til en national liste til brug for Natura 2000-nettet har Grækenland angivet tre lokaliteter med henblik på beskyttelsen af denne art: én på øen Milos, nemlig øens vestlige kyster (kode GR422005) samt to lokaliteter på øerne Kimolos og Siphnos, nemlig Nisos Polyaigos-Kimolos (kode GR4220006) og Siphnos-Prophitis Ilias (kode GR4220008). På det senest afholdte biogeografiske seminar vedrørende Middelhavsområdet, som fandt sted i Bruxelles (29.-31. januar 2003), nåede man frem til den konklusion, at arten var utilstrækkeligt repræsenteret. Dog skal Grækenland, da der fortsat er taget forbehold fra videnskabelig side, se nærmere på afgrænsningen af disse lokaliteter samt på artens forekomst i lokaliteten Prophitis Ilias på øen Milos (kode GR4220020), som oprindelig figurerede på den græske liste over foreslåede lokaliteter af betydning på fællesskabsplan.

På baggrund af en klage modtaget i april 2000 vedrørende manglende beskyttelse af denne hugorm på Milos, bl.a. i forbindelse med udvindingsvirksomhed, har Kommissionen indledt en undersøgelse. Ifølge oplysninger fra græsk side er der foretaget en specifik miljøundersøgelse med henblik på en hensigtsmæssig afgrænsning af Natura 2000-lokaliteterne på øen. Efter godkendelse af denne forvaltningsplan skulle der kunne indføres en komplet og effektiv ordning for beskyttelse af arten og dens naturlige levesteder. Denne ordning skal omfatte en godkendt, specifik miljøundersøgelse, et præsidentdekret til beskyttelse af arten og dennes levesteder samt et forvaltningsorgan, der skal varetage gennemførelsen af bestemmelserne i denne lovramme.

I lyset af de foreliggende oplysninger er det Kommissionens opfattelse, at Grækenland ikke har truffet de nødvendige forholdsregler til at indføre en effektiv og streng beskyttelsesordning for arten Vipera schweizeri på Milos ved at forbyde forsætligt drab af enheder af denne art i naturen, forsætlig forstyrrelse af arten, specielt i perioderne, hvor arten yngler, plejer sin yngel, overvintrer eller vandrer, samt beskadigelse eller ødelæggelse af yngle- eller rasteområder. Kommissionen skønner faktisk, at Grækenland ikke har efterkommet sine forpligtelser i henhold til artikel 12, stk. 1, litra a), b) og d), i direktiv 92/43/EØF. Derfor er overtrædelsesproceduren i henhold til artikel 226 i EF-traktaten blev igangsat i oktober 2002.

2. For arterne i bilag IV, som f.eks. Vipera schweizeri, skal der i henhold til artikel 12 i direktiv 92/43/EØF, som fortolket af Domstolen i sagen om arten Caretta caretta(2), indføres og håndhæves en streng beskyttelsesordning. Det er rigtigt, at medlemsstaterne af hensyn til den offentlige sikkerhed og sundhed kan fravige

bestemmelserne i artikel 12. Dog gælder det i henhold til direktivets artikel 16, at en sådan fravigelse forudsætter, at der ikke findes nogen anden brugbar løsning, og at fravigelsen ikke hindrer opretholdelse af den pågældende bestands bevaringsstatus i dens naturlige udbredelsesområde.

Kommissionen har ingen informationer, for så vidt angår ukontrolleret indførelse af andre arter, der er fremmede for det stedlige dyreliv. Det skal bemærkes, at der i artikel 22 i direktiv 92/43/EØF gives medlemsstaterne en vid skønsmargen i dette spørgsmål. Disse skal nemlig påse, at forsætlig indførelse af en art, som ikke er naturligt hjemmehørende på deres område, reguleres således, at der ikke tilføjes naturtyperne i deres naturlige udbredelsesområde eller det naturligt hjemmehørende vilde dyre- og planteliv nogen skade, og forbyde denne indførelse, hvis de finder det nødvendigt. Det skal bemærkes, at den specifikke miljøvurdering indeholder et forbud mod på ukontrolleret vis at indføre andre arter, der er fremmede for det lokale dyreliv.

3. Der findes intet projekt til beskyttelse af arten Vipera schweizeri, som samfinansieres via LIFE-instrumentet.

Et projekt med henblik på beskyttelse af hugormearten på Milos er blevet medfinansieret af Den Europæiske Fond for Regionaludvikling (EFRU), som led i det operationelle program Miljø 1994-1999, specielt foranstaltning nr. 3.1, der vedrører beskyttelse af fredede arter.

Dette projekt med betegnelsen beskyttelse af hugormebiotopen på Milos (kode 3.1.01) har modtaget en støtte på 75 %, på basis af et samlet budget på oprindelig 221 641 ECU. Ved udgangen af 2000 var der opbrugt 127 253 ECU. Pengene skulle anvendes til oplysningsarbejde, til en undersøgelse med henblik på afklaring af, hvilke foranstaltninger der skulle træffes for at beskytte hugormearten på Milos, samt til en undersøgelse med henblik på etablering af et informationscenter for besøgende.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.

(2) Domstolens dom af 30. januar 2002, Kommissionen mod Den Hellenske Republik, sag nr. C-103/00, Samling af retsakter.